IZJAVA ZA JAVNOST

Postojna, 15. december 2020

**Priložnosti, ki ustvarjajo podjetništvo**

**PODJETNIŠKI INKUBATOR PERSPEKTIVA ZAKLJUČUJE SVOJE ZADOVOLJNO LETO**

Podjetniški inkubator Perspektiva ne glede na razmere, ki jih je krojilo letošnje iztekajoče se leto, zaokroža leto s številnimi izvedenimi aktivnosti, predvsem pa pomembnimi dosežki in želenimi kazalniki, ki so zgolj dodatna spodbuda za vse perspektivne izzive in načrte v prihodnjem letu. Podjetništvo je namreč področje, ki ga v regiji velja spodbujati in povezati s preostalimi dejavnostmi, predvsem pa približati posameznikom, ki lahko na tej poti uresničujejo svoje sanje ter s tem krepijo lokalno ponudbo in gospodarstvo.

Vodja Podjetniškega inkubatorja Perspektiva dr. Jana Nadoh Bergoč ter vodja programa SIO Ana Širca, sta današnji dan izkoristili za snidenje s predstavniki medijev, ki so tudi sicer pomemben del celovite podpore dejavnosti v skupnosti. Četudi virtualno, je Podjetniški inkubator Perspektiva potrdil, da povezovanje ne pozna razdalj, da je tudi v obdobju omejitev smiselno poudarjati in ustvarjati priložnosti, ki jih bomo potrebovali, ko se življenjski tempo znova vrne v stare tirnice.

Podjetniški inkubator Perspektiva, ki si z jasno vizijo prizadeva postati prepoznaven podjetniški center tudi v mednarodnem prostoru, s krepko podporo obstoječih gospodarstvenikov ter poudarkom na aktivni start-up skupnosti ter optimizaciji razpoložljivih storitev za podjetnike, leto 2020 zaključuje zadovoljno, saj njihovo delo že kaže rezultate.

**P**OGUMNO **I**N **P**ERSPEKTIVNO LETO!

* **Izboljšali ter prilagodili so svoje prostore** (izgled, oznake, opremljenost, prilagajanje pisarni podjetnikom…).
* **Uspešno so izvedli več programov, pod pokroviteljstvom SPIRIT Slovenija** (700 udeležencev/podjetnikov, 27 tematskih dogodkov, predinkubacijski podjetniški natečaj in zaključni dogodek Naša perspektiva).
* **Ne glede na razmere in epidemijo v letošnjem letu ter nedavno vzpostavljeno začasno rdečo cono v PIP prostorih so uspeli k nastanku novega podjetja spodbuditi dva udeleženca letošnjega programa Naša perspektiva, še štirje pa se na to pot intenzivno pripravljajo.**
* **Fokusirano delo z mentoriranci.** V intenzivni program inkubiranja so vključili 6 podjetnikov, s katerimi delajo na rasti njihovih podjetij. 5 podjetnikov deluje v njihovih poslovnih prostorih, 1 podjetnik se jim pridruži v kratkem, še vsaj 2 inkubiranca bosta uporabljala coworking prostore.
* **Z novim letom bodo uredili večji prostor za coworking, začenjajo pa tudi z urejanjem drugega nadstropja inkubatorja, s čimer upajo, da bodo do leta 2022 lahko zagotovili še dodatnih 14 poslovnih prostorov, eksperimentalni prostor za nove tehnologije in restavracijo.**
* **V letu 2020 so sistematično pristopili k spodbujanju podjetnosti mladih: v sodelovanju s Šolskim centrom Postojna in OŠ Antona Globočnika iz Postojne se intenzivno pripravljajo za sodelovanje v nacionalnem tekmovanju POPRI** (tekmovanje v podjetniških idejah mladih). V prihodnje pa pričakujejo, da bo v okviru omenjenega tekmovanja organizirali tudi regijske izbore najboljših podjetniških idej.
* **Redno sodelujejo z Ministrstvom za tehnološki razvoj in gospodarstvo in ostalimi nacionalnimi deležniki podjetniškega okolja, z namenom ustvarjanja novih priložnosti za podjetništvo.**
* **Uspešno sodelujejo v dveh mednarodnih projektih** in sicer v projektu **BIC4SME** z RRA Zeleni kras sodelujejo pri oblikovanju novega podjetniškega programa ter v projektu **ARRIVAL REGIONS,** v sodelovanju s SGLŠ Postojna in Občino Postojna pa raziskujejo uspešne metode, kako v trg dela in podjetništvo vključevati tudi priseljence.
* **Veliko pozornosti namenjajo opredelitvi primernih podjetniških programov za specifične skupine kot so kulturni delavci, turistični delavci, individualni inovatorji itd.** To zagotavljajo tudi z dodatnimi storitvami kot je npr ustanovitev Galerije PIP, ki kulturnim delavcem omogoča zagotavljanje pogojev za ohranjanje statusa.
* **Povezujejo se z ostalimi podjetniškimi inkubatorji in so podpora novo nastalim inkubatorjem.**

Prehod v novo leto je običajno obdobje, ko začrtamo smernice za naprej. Tudi Podjetniški inkubator Perspektiva z veliko zavzetostjo napoveduje nove programe (v sodelovanje z RRA Zeleni kras – Podjetno nad izzive; pod pokroviteljstvom Spirit Slovenija – natečaj podjetniških idej Naša Perspektiva 2021; v sodelovanju z RDO Zeleni kras, Visit Postojna in NEC – specializirana podjetniška usposabljanja turističnih delavcev; specializirana podjetniška usposabljanja za ostale ciljne skupine, ki jih bodo skušali nagovoriti tudi z novimi mednarodnimi projekti). V načrtu je tudi redno vključevanje v programiranje na področju podjetništva (npr. pri oblikovanju novih finančnih mehanizmov), k čemur bo prispevala tudi kadrovska okrepitev, ki jo pričakujejo v januarju 2021.Med ključnimi izzivi v naslednjem letu pa je tudi krepitev sodelovanja z obstoječo podjetniško skupnost, katere podpora je prav gotovo med pomembnejšimi vzvodi uspešnosti novih podjetij.

Del podjetniške zgodbe ste lahko tudi vi, zatorej v Podjetniškem inkubatorju Perspektiva izrekajo dobrodošlico vsem pobudam in idejam, s katerimi lahko okrepijo podporo novim podjetjem. Še posebej pa vabljeni tudi vsi tisti, ki razmišljajo o podjetniški poti in bi pri tem želeli stabilno in profesionalno podporo. Naj bo leto 2021 leto priložnosti in sodelovanj, ki si jih bomo zapomnili, še zaključujejo.